Nordjyllands Trafikselskab og Aalborg Kommune vil omlægge alle bybusser til el-drift, begyndende fra sommeren 2022.

Et udbud af Aalborg bybusdrift, der netop er afsluttet, betyder alle bybusser i Aalborg inklusive de nye Plusbusser bliver el-drevne. Samlet set er der tale om 110 fabriksnye elbusser, som løbende kommer på gaden fra august 2022. På Plusbus strækningen vil de nuværende busser dog køre videre, indtil de elektriske udgaver af Plusbusserne indsættes i foråret 2023. Det fortæller Nordjyllands Trafikselskab, NT, i en pressemeddelelse. De nye Plusbusser bliver 24,8 meter lange treleddede elbusser med ind- og udstigning af alle døre. Elbusserne er de længste i Danmark, og Aalborg er blandt de første i Europa til at implementere så lange busser udelukkende drevet af el. Plusbussen bliver et selvbetjeningsmiljø, hvor kunderne enten køber en billet i NTs billetapp eller tjekker ind med Rejsekort på check-in standere på selve stoppestedet, som man for eksempel kender det fra Metroen i København. - Resultatet af udbuddet af bybusserne i Aalborg er et stort skridt på vejen mod at realisere vores grønne strategi i NT. Sammen med regionen og de nordjyske kommuner arbejder vi målrettet på at omstille til grønne klimavenlige busser og forventer allerede i 2025, at mere end halvdelen af alle diesel busser i Nordjylland er udskiftet til nye klimavenlige busser, siger Nuuradiin Hussein, bestyrelsesformand hos NT. Udover den store klima- og miljømæssige gevinst for Aalborg, betyder de nye elbusser også, at aalborgenserne vil opleve væsentlig mindre støj inde i bussen og ude i gadebilledet. - Det er fantastisk, at Aalborg som fjerdestørste by i Danmark laver total omstilling til miljøvenlige elbusser. Det vil give den kollektive trafik i Aalborg et historisk løft. Vi glæder os til at få de mange nye busser på gaden, og håber, at aalborgenserne tager godt imod dem, siger Mads Duedahl, Rådmand for Sundheds- og Kulturforvaltningen i Aalborg Kommune.